གངས་ཅན་ལྗོངས་ཡུལ་གྲུ་ཀུན་ཏུ་སྙན་པའི་གྲགས་པ་ཆེས་ཆེར་འབར་བའི་བོད་ཀྱི་རིག་མཛོད་ཆེན་པོ་སྡེ་དགེ་པར་ཁང་ནི་སྡེ་དགེའི་ས་སྐྱོང་རིམ་པར་བྱོན་པའི་ནང་ནས་ས་སྐྱོང་བསྟན་པ་ཚེ་རིང་གི་སྐུ་དུས་སུ་རྟེན་འབྲེལ་དུ་མའི་དབང་གིས་ཐོག་མར་པར་ཁང་ཞིག་བཞེངས་རྒྱུའི་དགོངས་པ་གཏད་པ་དང་སྦྲགས་གནས་དང་རྒྱུ་ཆ་སོགས་ཚེགས་མེད་དུ་སྒྲུབ་ཐུབ་པ་བྱུང་བས་བོད་རབ་བྱུང་བཅུ་གཉིས་པའི་ས་བྱ་ལོ་སྟེ་ཕྱི་ལོ་༡༧༢༩ལོའི་ཧོར་ཟླ་༢པའི་ཚེས་༢༨ཉིན་མཁས་བཙུན་ནམ་མཁའ་དཔལ་བཟང་སོགས་ཀྱིས་ས་འདུལ་དང་བཅས་པའི་རྟེན་འབྲེལ་སྔོན་དུ་འགྲོ་བ་བྱས་ཏེ་པར་ཁང་ཆོས་མཛོད་ཆེན་པོ་བཀྲ་ཤིས་སྒོ་མང་བཀའ་འགྱུར་གཙུག་ལག་ཁང་གི་རྟེན་དང་བརྟེན་པ་བཅས་པ་གསར་སྐྲུན་མཛད།ལྷག་དོན་དུ་གནས་དེའི་ས་སློག་སྐབས་གསེར་ལུག་གི་མགོ་ཙམ་ཞིག་ཐོན་པས་ཁོང་གིས་གསེར་དེ་པར་ཁང་བཞེངས་རྒྱུའི་མ་རྟེན་འགྲོ་སོང་བྱ་རྒྱུའི་ཐུགས་ཐག་བཅད།